Die tweede eienskap wat hierdie toep baie aanloklik maak, is dat dit verskriklik maklik is om dit op te stel. Jy teken in as ‘n onderwyser, skep jou klas met elke leerling se naam. As jou klas meer as een onderwyser het, laai jy al die onderwysers op. Daarna nooi jy die ouers. Jy het twee keuses, jy kan die ouers se e-posadresse intik, of jy kan die ouers nooi met “print outs”. Dit stuur dan ‘n PDF-file na jou e-pos wat jy dan kan uitdruk en vir ouers stuur. Jy kan natuurlik ook dit vir die ouers e-pos. Op hierdie dokument verduidelik dit presies vir die ouers stap-vir-stap hoe om aan te sluit.
Die laaste eienskap voordat ons kyk na presies wat met die toep gedoen kan word, is die verstellings wat jy aan die toep kan maak om by jou skedule in te pas. Onder die “Account Settings” skakel kan jy jou persoonlike besonderhede verander. Onder “Notifications” kan jy die ure gaan instel wanneer jy nie enige kennisgewing op jou selfoon kry nie. Ouers kan steeds boodskappe stuur in hierdie tye, maar hulle sal sien dat dit in die “Quiet hours” is en dat jy nie die boodskap sal ontvang tot hierdie Stil-tyd verby is nie. Jy het ook die opsie om geen boodskappe oor naweke te ontvang nie.
Volgende kan jy ook besluit of jy wil hê ouers moet kommentaar kan lewer op jou plasings. Indien jy hierdie opsie wil afskakel, sal hulle steeds op jou plasings kan klik en net ‘n persoonlike boodskap vir jou stuur in plaas van kommentaar wat vir almal sigbaar is.
Daar is ‘n “timer” opsie vir al daardie takies wat jy vinnig gedoen wil hê. Hierdie werk veral goed as jy vir hulle ‘n blokkiesraaisel gee en ‘n kompetisie skep.
Daar is ook ‘n opsie wat die leerders in ‘n lukrake volgorde opdeel. Hierdie opsie is baie handig wanneer jy nie net op die klaslys wil afgaan vir iets soos mondeling nie.
As jy ClassDojo op jou rekenaar gebruik kan jy ook “files” aanheg in Class Story. Dit voel soms vir my asof ek dubbeld die hoeveelheid afskrifte moet maak as wat nodig is omdat leerders dit verloor. Ek stuur glad nie take soos mondeling of leestake huis toe nie. Ek heg die dokument aan en stuur die boodskap aan die ouers en laat die leerders die instruksies in hulle huiswerkboeke neerskryf. Sodoende spaar ek baie tyd en papier.
Die laaste skakel is waar jy boodskappe stuur. Dit is moontlik om aan al die leerders in die klas se ouers gelyk persoonlike boodskappe te stuur, jy kan ook individueel boodskappe stuur aan spesifieke ouers. Die boodskappe opsie is baie goed, veral as jy wag vir afskeurstrokies van sommige leerders in die klas, maar nie die hele klas nie. Jy kies dan doodeenvoudig die betrokke leerders, tik die boodskap en jy kontak die ouers direk sonder om kinders te “name and shame”. Ouers kan natuurlik ook vir jou ‘n persoonlike boodskap stuur vir watter rede okal.